**ЧАСТ ІІ ПРАВИЛА ЗА ДЕЙНОСТТА НА СЪВЕТНИЦИТЕ**

**НА ПАЗАР ЗА РАСТЕЖ**

**НА МСП BEAM (ПАЗАР BEAM)**

**Глава Първа**

**Общи положения**

1. Настоящите Правила за дейността на Съветниците на пазар за растеж на МСП BEAM (пазар BEAM) са част от Правилата за дейността на пазар BEAM и уреждат:
   * 1. изискванията към лицата за придобиване на статут на Съветник;
     2. реда за придобиване и прекратяване на статут на Съветник;
     3. изискванията към дейността на Съветника;
     4. реда за поддържане на регистър на Съветниците;
     5. други въпроси, свързани с дейността на Съветника и касаещи нормалното функциониране на пазар BEAM.

**Глава Втора**

**Изисквания към лицата за придобиване на статут на Съветник на пазар BEAM**

1. **(1)** Заявителят за придобиване на статут на Съветник на пазар BEAM трябва да отговаря на следните условия:
   * 1. да е регистриран като търговско дружество и в предмета му на дейност е посочена поне една от следните дейности:

а) предоставяне на една или повече инвестиционни услуги и/или дейности съгласно чл. 6, ал. 2 от ЗПФИ, за осъществяването на които притежава необходимия лиценз;

б) предоставяне на една или повече услуги съгласно чл. 6, ал. 3 от ЗПФИ;

в) извършване на бизнес консултации;

г) извършване на консултации, свързани със сделки по сливания, придобивания и/или преструктуриране;

д) извършване на одиторски и/или данъчни услуги;

е) извършване на услуги по финансов и/или правен анализ;

ж) извършване на независими оценки на търговски предприятия, вземания, финансови активи и/или недвижими имоти.

* + 1. да е осъществявал поне една от дейностите по т. 1 за период от най-малко 2 (две) години или за по-кратък период, ако Борсата прецени, че служителите на заявителя имат достатъчно знания и опит, за да могат ефективно да бъдат изпълнявани задълженията на Съветник на пазар BEAM;
    2. да има действащ трудов или граждански договор с поне едно лице с най-малко 3 (три) години професионален стаж на подходяща позиция, съответстваща на спецификите на осъществяваните дейности по т. 1, на която е придобило необходимите знания и опит за операциите на финансовите пазари;
    3. да има изградени механизми, мерки и процедури за установяване и предотвратяване на конфликти на интереси, които могат да възникнат във връзка с предоставянето на услуги на емитенти в съответствие с чл. 10 от настоящите правила.
  1. При вземане на решение относно това дали са изпълнени условията за придобиване на статут на Съветник на пазар BEAM, Борсата преценява:
     1. финансовото състояние на заявителя;
     2. дали лицата по ал. 1, т. 3, както и членовете на управителния и контролния орган на заявителя имат добра репутация съгласно изискванията на настоящите правила;
     3. други обстоятелства, които Борсата счита за съществени при предоставяне на услуги от страна на Съветника на пазар BEAM.
  2. Борсата приема, че лицата по ал. 2, т. 2 нямат добра репутация, ако:
     1. са осъждани за умишлено престъпление от общ характер;
     2. са били членове на управителен или контролен орган или неограничено отговорни съдружници в дружество, прекратено поради несъстоятелност, ако са останали неудовлетворени кредитори;
     3. са лишени от право да заемат материалноотговорна длъжност;
     4. са обявявани в несъстоятелност или се намират в производство за обявяване в несъстоятелност;
     5. са им налагани лично или на представлявано от тях юридическо лице с влезли в сила наказателни постановления административни наказания през последните пет години за извършено грубо или системно нарушение на Закона за пазарите на финансови инструменти, Закона за публичното предлагане на ценни книжа, Закона за дружествата със специална инвестиционна цел, Закона за дейността на колективните инвестиционни схеми и на други предприятия за колективно инвестиране, Закона срещу пазарните злоупотреби с финансови инструменти (отм.), Закона за прилагане на мерките срещу пазарните злоупотреби с финансови инструменти, Регламент (ЕС) № 596/2014, Регламент (ЕС) № 575/2013, Регламент (ЕС) № 600/2014 или актовете по прилагането им или съответното законодателство на друга държава;
     6. са им налагани с влезли в сила наказателни постановления административни наказания през последните пет години за извършено грубо или системно нарушение на Закона за мерките срещу изпирането на пари;
     7. са освобождавани от длъжност в управителен или контролен орган на дружество по Закона за пазарите на финансови инструменти, Закона за публичното предлагане на ценни книжа, Закона за дейността на колективните инвестиционни схеми и на други предприятия за колективно инвестиране, Закона за кредитните институции, Кодекса на застраховането, Кодекса за социалното осигуряване или Закона за дружествата със специална инвестиционна цел или съответното законодателство на друга държава въз основа на приложена принудителна административна мярка, освен в случаите, когато актът на регулаторния орган е бил отменен по надлежния ред;
     8. са им налагани с влезли в сила наказателни постановления административни наказания през последните пет години за извършено грубо или системно нарушение, свързано с данъчни и осигурителни задължения;
     9. са налице други сериозни основания, които пораждат основателни съмнения по отношение на репутацията на лицата;
  3. Лицата по ал. 1, т. 3 не могат да имат трудов и/или граждански договор с повече от един Съветник на Пазар BEAM.
  4. Статут на съветник може да придобие и адвокатско дружество, регистрирано по реда на Закона за адвокатурата, което отговаря съответно на изкискванията по чл.2, ал.1, т.2 – 4.

**Глава Трета**

**Ред за придобиване на статут на Съветник на пазар BEAM**

1. При вземане на решение за предоставяне на статут на Съветник на пазар BEAM, Борсата се води от принципите за осигуряване на прозрачност, гарантиране на репутацията, надеждността и интегритета на пазар BEAM.
2. **(1)** Заявителят за получаване на статут на Съветник подава заявление по образец, подписано от лице с представителна власт.
   1. Заявлението по ал. 1 трябва да съдържа най-малко:
      1. подобно описание на дейностите, извършвани от заявителя;
      2. професионална автобиография на лицата по чл. 2, ал. 1, т. 3;
      3. информация за планираните дейности от заявителя за привличане на нови емитенти на пазар BEAM;
      4. информация за организационната структура на заявителя;
      5. данни за членовете на управителния и контролния орган на заявителя;
      6. данни за лицата, които притежават най-малко 10 (десет) на сто от капитала на заявителя;
   2. Към заявлението по ал. 1 трябва да бъдат приложени най-малко:
      1. актуално копие от учредителния акт, в зависимост от правно-организационната форма на заявителя;
      2. копие от решението за вписване на адвокатското дружеството в съответния регистър, когато заявителят е адвокатско дружество;
      3. в случай, че заявителят е чуждестранно лице - официален документ, удостоверяващ статута на юридическото лице и лицата, които го представляват;
      4. финансов отчет на заявителя за последната финансова година;
      5. свидетелство за съдимост или аналогичен документ за лицата по чл. 2, ал. 1, т. 3, както и членовете на управителния и контролния орган на заявителя;
      6. декларация относно наличие на обстоятелствата по чл. 2, ал. 3, т. 2-9 на членовете на управителния и контролния орган на заявителя и на лицата по чл. 2, ал. 1, т. 3, независимо дали са осъществявали тази дейност за заявителя или за друго лице;
      7. описание на механизмите, мерките и процедурите за установяване и предотвратяване на конфликти на интереси, които могат да възникнат във връзка с предоставянето на услуги на емитенти, в съответствие с чл. 10 от настоящите правила;
      8. документ за платена такса за обработване на заявлението по Тарифата за таксите на пазар BEAM.
   3. Заявителят прилага декларация, че:
      1. ще спазва правилата за дейността на пазар BEAM ;
      2. ще уведомява незабавно Борсата за всички съществени промени в информацията, предоставена в заявлението по ал. 1;
      3. ще уведомява незабавно Борсата за всички значими събития или обстоятелства, които имат или могат да окажат значително въздействие върху изпълнението на задълженията му като Съветник на пазар BEAM;
      4. ще предоставя на Борсата необходимите доклади за изпълнението на задълженията на емитента;
   4. Борсата може да изиска от заявителя да предостави допълнителна информация и документи във връзка с изясняване на обстоятелствата по чл. 2.
3. В случай че заявителят за получаване на статут на Съветник на пазар BEAM е член на Борсата, заявлението по чл. 4, ал. 1 следва да съдържа само информацията по чл. 4, ал. 2, т. 2 и 3 и чл. 4 ал. 3, т. 4, 5, 6 и 7..
4. **(1)** Комитетът по управление към Борсата, въз основа на заявлението и приложените към него документи, преценява дали са спазени изискванията на тези Правила и приложимото законодателство.
   1. В случай че представените данни и документи са непълни или нередовни, или е нужна допълнителна информация или доказателства за верността на данните, Борсата изпраща съобщение до заявителя за констатираните непълноти и несъответствия или за исканата допълнителна информация и документи.
   2. Комитетът по управление се произнася по заявлението в срок от 20 (двадесет) работни дни от получаването му, а когато са били поискани допълнителни сведения и документи - от представянето им.
   3. Комитетът по управление приема съответния заявител като Съветник на пазар BEAM, в случай че представените от него сведения и документи отговарят на изискванията на тези Правила и приложимото законодателство.
   4. В случай че Комитетът по управление откаже да предостави на заявителя статут на Съветник на пазар BEAM, отказът се мотивира писмено. Платената такса за обработване на заявлението не се възстановява.
   5. Отказът на Комитета по управление да предостави на заявителя статут на Съветник на пазар BEAM може да се обжалва пред Съвета в 14 (четиринадесет) дневен срок от съобщаването. Съветът се произнася по оспорването в 20 (двадесетдневен) дневен срок от постъпване на жалбата с окончателно решение.
   6. В случай на постановен отказ на заявител за получаване на статут на Съветник на пазар BEAM, заявителят може да кандидатства отново най-малко 3 (три) месеца след постановяване на решението на Борсата за отказ.
   7. Борсата публикува на интернет страницата на пазар BEAM информация за взетото решение уведомява заявителя в срок от 3 (три) работни дни от датата на вземането на решението.
   8. Заявителят получава статут на Съветник на Пазар BEAM от момента на влизане в сила на договора между Съветника и Борсата, в който се посочва началната дата. Одобреният Съветник сключва договор с Борсата в срок от 5 (пет) работни дни от получаване на уведомлението за решението по ал. 4.

**Глава Четвърта**

**Изисквания към дейността на Съветника**

1. **(1)** Преди подаване на заявление за допускане до пазар BEAM, между Съветника и емитента-заявител се сключва договор за срок не по-малко от 2 (две) години, освен ако в настоящите Правила не е предвидено друго. Договорът съдържа най-малко следната информация:
   * 1. задълженията на Съветника и емитента, определени в съответствие с Правилата за дейността на пазар BEAM;
     2. срокът, за който е сключен договорът и условията за неговото прекратяване.
   1. Не се допуска сключване на договор между Съветник и емитент на финансови инструменти, когато са част от една и съща икономическа група.
   2. Съветникът предоставя на Борсата копие от договора, без търговските условия, в рамките на 5 (пет) работни дни от сключването му.
   3. Съветникът информира незабавно Борсата за всяко изменение в договора с емитента на финансови инструменти, в т.ч. за всяко прекратяване, изтичане и подновяване на договор. Борсата има право да изисква допълнителна информация от Съветника и емитента във връзка с измененията по договора.
   4. При промяна на Съветника по емисия финансови инструменти, в срок да 5 (пет) работни дни от сключването на договора, новият Съветник удостоверява пред Борсата, че е изпълнил задълженията си по чл. 8, ал. 2.
2. **(1)** Съветникът има следните задължения:
   * 1. когато е подадено заявление за допускане на емисия финансови инструменти до пазар BEAM, да извърши оценка дали емитентът отговаря на изискванията за допускане на финансови инструменти на този пазар, както и дали са изпълнени всички други изисквания, предвидени в Правилата за дейността на пазар BEAM;
     2. да следи непрекъснато дали емитентът изпълнява стриктно задълженията си, предвидени в Правилата за дейността на пазар BEAM и в приложимото законодателство;
     3. да консултира емитента относно задълженията му, предвидени в Правилата за дейността на пазар BEAM и в приложимото законодателство;
     4. да представя на Борсата в срок до 31 януари всяка година до изтичане на договора с емитента, годишен доклад по образец, определен от Борсата, относно изпълнението на задълженията на емитента, за разкриване на информация през предходната календарна година, предвидени в Правилата за дейността на пазар BEAM и в приложимото законодателство. В случай на прекратяване на договора с емитента, докладът по изречение първо следва да бъде представен не по-късно от 1 (един) месец след прекратяването;
     5. да представя на Борсата заедно с доклада по т. 4 и декларация, че емитента продължава да отговаря на всички необходими изисквания, посочени в Правилата за дейността на пазар BEAM;
     6. да уведомява Борсата в случай, че емитентът престане да отговаря на някое от изискванията за допускане до търговия на пазар BEAM, както и за извършени от емитента нарушения на Правилата за дейността на пазар BEAM;
     7. да уведомява Борсата при изтичане на периода по чл. 7, ал. 1 във връзка с емитента, с когото е в договорни отношения;
     8. да уведомява Борсата при прекратяване на договорните отношения с емитента;
     9. да съхранява документите във връзка с предоставяните от него услуги на емитента в срок до 5 (пет) години от датата на прекратяване на договора.
   1. С цел подпомагане изпълнението на задълженията на емитента, определени в Правилата за дейността на пазар BEAM и в приложимото законодателство, Съветникът е длъжен да се запознае по подходящ начин с дейността му, както и с имущественото и финансовото му състояние;
   2. Съветникът е длъжен да консултира емитента във връзка с установяването и прилагането на подходящи механизми, мерки и процедури, които осигуряват изпълнението на задълженията на емитента, определени в Правилата за дейността на пазар BEAM и в приложимото законодателство.
   3. Съветникът е длъжен да предоставя цялата необходима информация и документи, така че Борсата да може да прецени дали Съветникът и/или консултираният от него емитент отговарят на изискванията, определени в Правилата за дейността на пазар BEAM и в приложимото законодателство.
3. При подаване на заявление за допускане на емисия до пазар BEAM, Съветникът има следните задължения:
   * 1. да извърши преглед дали документа за допускане предоставя на инвеститорите достатъчно информация, за да извършат информирана оценка на финансовото състояние и перспективите на емитента и на правата, които предоставят неговите ценни книжа в съответствие с чл. 78 от Делегиран регламент (ЕС) 2017/565;
     2. да извърши преглед дали в документа за допускане емитентът е потвърдил, че оборотният му капитал е достатъчен за посрещане на неговите съществуващи потребности или ако не е - как възнамерява да осигури необходимия допълнителен капитал в съответствие с чл. 78 от Делегиран регламент (ЕС) 2017/565;
     3. да извърши преглед дали документа за допускане е изготвен в съответствие с изискванията, определени в Правилата за дейността на пазар BEAM и приложимото законодателство, както и дали съдържащата се в него информация е представена по разбираем и последователен начин;
     4. да декларира, че:
        1. се е запознал с документа за допускане;
        2. документът за допускане е изготвен в съответствие с изискванията, определени в Правилника за дейността на пазар BEAM и в приложимото законодателство;
        3. доколкото му е известно и на база получените от емитента документи и информация, информацията, съдържаща се в документа за допускане, е разбираема, вярна, ясна и неподвеждаща;
        4. документът за допускане съдържа подробно описание на рисковите фактори, свързани с дейността на емитента;
        5. емитентът отговаря на всички изисквания за допускане до търговия на пазар BEAM;
4. **(1)** При осъществяване на дейността си Съветникът трябва да взема предвид евентуалните конфликти на интереси с емитента на финансови инструменти, включително по отношение на членовете на управителния и контролния му орган и лицата по чл. 2, ал. 1, т. 3.
   1. Съветникът прилага подходящи механизми, мерки и процедури за установяване и предотвратяване на конфликти на интереси, които могат да възникнат във връзка с предоставянето на услуги на емитент на финансови инструменти, както и за уведомяване на емитента за съществуващи конфликти на интереси с цел предотвратяване на негативното им въздействие.

**Глава Пета**

**Прекратяване на статут на Съветник на пазар BEAM**

1. **(1)** Статутът на Съветник на пазар BEAM може да се прекрати с решение на Комитета по управление в следните случаи:
   * 1. ако Съветникът престане да отговаря на изискванията на Глава Втора от тези Правила;
     2. при представяне на невярна информация или укриване на факти във връзка с подадено заявление за получаване на статут на Съветник;
     3. при отправено писмено предизвестие от 2 (два) месеца от Съветника за прекратяване на договора с Борсата;
     4. в случаите на прилагане на санкциите по чл. 12, ал. 1, т. 4;
     5. когато с действията си Съветникът може да застраши репутацията на пазар BEAM;
     6. при откриване на производство по несъстоятелност или ликвидация на Съветника;
     7. при преобразуване, което би довело до невъзможност на Съветника да изпълнява задълженията си по тези Правила;
     8. при заличаване от Търговския регистър;
     9. при неплащане на дължимите такси в размерите и срока определени в Тарифата за таксите на пазар BEAM.
   1. Съветникът е длъжен да уведомява незабавно писмено Борсата за промени в обстоятелствата по ал. 1, т. 6, 7 и 8.
   2. В случаите по ал. 1, т. 3 Комитетът по управление определя дата за окончателно прекратяване на статута.
   3. До датата на решението на Комитета по управление за прекратяване на статута на Съветник на Пазар BEAM, се дължат всички приложими такси, определени и начислени, съгласно Тарифата за таксите на пазар BEAM.
   4. Борсата публикува информация за решението на Комитета по управление на интернет страницата на пазар BEAM и уведомява Съветника в срок от 3 (три) работни дни от датата на вземането му.
   5. В случай на прекратяване на статут на Съветник на пазар BEAM с решение по ал. 1, т. 1, 2, 4, 5 и 9, Съветникът може да кандидатства отново за същия статут най-малко 6 (шест) месеца след решението на Комитета по управление.
2. **(1)** При неспазване на задълженията по тези Правила, Комитетът по управление може да приложи следните санкции по отношение на Съветник:
   * 1. предупреждение;
     2. задължаване да се предприемат конкретни действия, необходими за отстраняване на допуснатите нарушения;
     3. забрана за сключване на нови договори с емитенти на финансови инструменти за срок до 6 (шест) месеца;
     4. прекратяване на статут на Съветник на пазар BEAM.
   1. При вземане на решение по ал. 1 Комитетът по управление разглежда всички факти и обстоятелства, като оценява степента на нарушението на Съветника, както и евентуалното въздействие върху дейността на пазар BEAM.
   2. Комитетът по управление може да задължи Съветника да предприеме конкретни мерки, необходими за предотвратяване и отстраняване на констатирани нарушения на Правилата на пазар BEAM, на вредните последици от тях или на опасността за интересите на инвеститорите, в определен от Комитета по управление срок.
3. **(1)** Решенията на Комитета по управление по тази Глава могат да бъдат обжалвани пред Съвета в срок от 10 (десет) работни дни от съобщаването. Съветът се произнася в срок от 20 (двадесет) работни дни от постъпване на жалбата с окончателно решение.
   1. Решенията на Комитета по управление по тази Глава влизат в сила незабавно, независимо от обжалването им.

**Глава Шеста**

**Поддържане на регистър на Съветниците**

1. **(1)** Борсата поддържа актуален регистър на Съветниците, съдържащ следната информация:
   * 1. наименование и правно - организационна форма на юридическото лице;
     2. данни за кореспонденция;
     3. дата на решението за придобиване на статут на Съветник;
     4. дата на решението за прекратяване на статут на Съветник;
     5. дата и вид на приложена санкция по чл. 12, ал. 1;
     6. друга информация, определена от Борсата.
   1. Първоначалното вписване в регистъра по ал. 1 се извършва след решението на Комитета по управление за получаване на статут за Съветник на пазар BEAM.
   2. Всеки Съветник е длъжен да уведомява Борсата за промени в обстоятелствата, вписвани в регистъра по ал. 1, т. 1, 2 и 6 в срок от 5 (пет) работни дни от узнаването на обстоятелството.
   3. Регистрите по ал. 1 се съхраняват в срок от 5 (пет) години от датата на окончателното прекратяване на статута на Съветник.

**ДОПЪЛНИТЕЛНИ РАЗПОРЕДБИ**

**§ 1**. Употребените в тези Правила термини, които не са дефинирани, се разбират в смисъла, в който се използват в Закона за публичното предлагане на ценни книжа и Закона за пазарите на финансови инструменти и актовете по прилагането им, съответно в общото търговско законодателство и търговската практика.

**§ 2**. По смисъла на тези Правила:

1. „Икономическа група” е група компании, дефинирана за целите на съставяне на консолидиран финансов отчет.

**§ 3.** В настоящите Правила са използвани следните съкращения:

1. “Борсата” - “Българска Фондова Борса” АД, респективно регулираният пазар, организиран от “Българска Фондова Борса” АД;
2. „МСП” – малки и средни предприятия, определени съгласно чл.77 от Делегиран регламент (ЕС) 2017/565“ на Комисията от 25 април 2016 година за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива;
3. “Съвета“ – Съветът на директорите на БФБ АД;
4. “Комитета по управление“ – Комитетът по управление на Пазар BEAM;
5. “Делегиран регламент (ЕС) 2017/565” - Делегиран регламент (ЕС) 2017/565 на Комисията от 25 април 2016 година за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива;
6. “Регламент (ЕС) № 596/2014“ - Регламент (ЕС) № 596/2014 на Европейския парламент и на Съвета от 16 април 2014 година относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията текст от значение за ЕИП;
7. “Регламент (ЕС) № 575/2013“ - Регламент (ЕС) № 575/2013 на Европейския парламент и на Съвета от 26 юни 2013 година относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 текст от значение за ЕИП;
8. “Регламент (ЕС) № 600/2014“ - Регламент (ЕС) № 600/2014 на Европейския парламент и на Съвета от 15 май 2014 година относно пазарите на финансови инструменти и за изменение на Регламент (ЕС) № 648/2012 текст от значение за ЕИП.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1**. Настоящите Правила са в сила от 12.02.2019 г.